Ryskole en metro ondersoek vir omkoop-aantygingsLang rye by die Centurion-lisensiekantoor. Foto: AfriForum/Argieffoto. Die onafhanklike polisieondersoek-direktoraat (Opod) en die Suid-Afrikaanse Polisiediens (SAPD) het die afgelope paar maande ŉ geheime operasie uitgevoer by plaaslike ryskole asook onder die metropolisiebeamptes wat as eksaminators vir rybewystoetse optree. Dié operasie het spesifiek die omkoop van beamptes in ruil vir bestuurslisensies ondersoek. Moses Dlamini, woordvoerder van Opod, het gesê daar is berig ryskool-instrukteurs het leerlingbestuurders genader en genoem as hulle vir rylesse by hul ryskool inskryf, is daar ŉ omkoop-opsie. “Blykbaar sal die leerder dan die bedrag betaal en die instrukteur op sy beurt ŉ deel aan die metropolisiebeampte oorbetaal wat die leerlingbestuurder deur die toets moet neem ,” het Dlamini gesê. Die leerder sal uiteraard dan die toets slaag. Dlamini het gesê die operasie op 21 Junie het vrugte afgewerp en twee ryskool-instrukteurs en twee beamptes van die Durban-metropolisie is vasgetrek. Klagte van korrupsie is teen hulle aanhangig gemaak. Die verdagtes sal Donderdag in die Verulam-landdroshof verskyn.